**Talotekniikkaliiton eurovaalitavoitteet: Energiatehokkuutta modernilla talotekniikalla**

Eurovaaleissa äänestetään uudet Euroopan parlamentin jäsenet, jotka ovat tehtävässään vuoteen 2029 asti. Tämän vuosikymmenen aikana Euroopan unionissa ratkaistaan useita ilmastonmuutokseen ja energiatehokkuuteen liittyvistä haasteista. EU:n tavoitteena on myös tulla energiaomavaraiseksi ja riippumattomaksi fossiilisesta energiasta. Talotekniikka-alan osaajat mahdollistavat yhteisten ilmastotavoitteiden saavuttamisen asentamalla ja ylläpitämällä modernia talotekniikkaa. Esimerkiksi puolet EU:n energiankulutuksesta syntyy lämmityksestä. EU:n on mahdollistettava talotekniikan osaajien työ jatkamalla vihreää siirtymää, joka voi Suomessa edistää uusien työpaikkojen syntymistä, vahvistaa energiatehokkuuteen liittyvää osaamista ja luoda terveellisemmän elinympäristön.

**Edistetään digitalisaatiota ja energiatehokkuutta**

EU:n päättäjien on tehtävä laki Euroopan digitalisaatiosta energiasektorilla, jossa arvioitaisiin EU:n energialainsäädännön kaikki yrityksiä koskevat raportointivelvoitteet.

Tuettava digitalisaatiota parantamalla tietoon pääsyä, laitteiden välistä toimivuutta, avoimien ohjelmistojen käyttöä ja kyberturvallisuutta.

Sähköistyksen toimintasuunnitelman tavoitteeksi: 35 prosenttia kaikesta jäsenmaiden lopullisesta energiankäytöstä on sähköä vuoteen 2030 mennessä. Esimerkiksi hinnoittelussa ja verotuksessa on ohjattava käyttämään sähköä fossiilisten polttoaineiden sijaan.

**Vahvistetaan energiaomavaraisuutta ja sisäilman laatua**

Modernin talotekniikan käyttöä on vahvistettava EU:n TKI- ja investointirahoituksella. Esim. InvestEU:n lainatakausohjelma ja Euroopan aluekehitysrahaston vihreän siirtymän rahoitus (vuoteen 2027 asti).

Euroopan nettonollafoorumista on tehtävä keskeinen osa EU:n energia- ja ilmastopolitiikkaa. EU-rahoitusta on arvioitava ja priorisoitava sen pohjalta, että edistääkö se sähköistymistä.

Laadukkaalla korjausrakentamisella voidaan luoda kestävää talouskasvua, joka edellyttää energiatehokkuutta ja energiaomavaraisuutta tukevia kannustimia. EU:ssa tarvitaan lainsäädäntöä, jossa sisäilman laadulla on yhtä suuri painoarvo kuin ympäristön ilman puhtaudella.

**Lisätään osaavaa työvoimaa ja eurooppalaista yhteistyötä**

Houkutellaan riittävästi opiskelijoita taloteknisen alan koulutukseen ja vahvistetaan koulutuksen laatua. Euroopan nettonollateollisuusakatemioiden (eng. Net-Zero Industry Academies) verkoston on esimerkiksi kehitettävä alaan liittyviä koulutusohjelmia ja -materiaaleja.

EU:n on tuettava kattavaa selvitystä talotekniikka-alasta. Selvityksessä on arvioitava alan nykyinen ja tuleva työvoimatarve Euroopassa.

EU:n päättäjien on annettava talotekniikka-alan toimijoille kuten EuropeOnille ja GCP Europelle tunnustettu asema alaan liittyvässä päätöksenteossa.